text: Sensation: Horsens besejrer FCK 
  27 oktober 2010 kl. 19.47
  Som det første danske hold i denne sæson kunne AC Horsens trække sig sejrrigt ud af et opgør mod FC København.
  AC Horsens er videre til kvartfinalen i den danske pokalturnering.
  Det blev en kendsgerning efter De Gule var på besøg hos mægtige FCK i Parken, hvor de vandt 4-2.
  Inden kampen var Horsens-spillerne ikke levnet mange chancer. Men efter en halv time tog Thomas Kortegaard alligevel chancen og gav AC Horsens en chok-føring på 1-0.
  Og selvom Thomas Kristensen udlignede til 1-1 bare fem minutter efter, påvirkede det ikke Horsens-spillerne, der ved Morten Rasmussen og Niels Lodberg kunne bringe sig foran 2-1 og 3-1. 
  Mathias Jørgensen skabte hen mod kampens afslutning lidt spænding ved at reducere til 2-3, men da Gilberto Macena i det 82. minut øger Horsens' føring til 4-2, er kampen definitivt forbi.
  Horsens vinder - som det første danske hold i denne sæson - over FCK med de imponerende cifre 4-2.
  